作者:李賀
標題:出城別張又新酬李漢
內容:李子別上國，南山崆峒春。不聞今夕鼓，差慰煎情人。趙壹賦命薄，馬卿家業貧。鄉書何所報，紫蕨生石雲。長安玉桂國，戟帶披侯門。慘陰地自光，寶馬踏曉昏。臘春戲草苑，玉挽鳴qX轔。綠網縋金鈴，霞卷清池漘。開貫瀉蚨母，買冰防夏蠅。時宜裂大袂，劍客車盤茵。小人如死灰，心切生秋榛。皇圖跨四海，百姓拖長紳。光明靄不發，腰龜徒甃銀。吾將噪禮樂，聲調摩清新。欲使十千歲，帝道如飛神。華實自蒼老，流採長傾湓。沒沒暗齰舌，涕血不敢論。今將下東道，祭酒而別秦。六郡無剿兒，長刀誰拭塵。地理陽無正，快馬逐服轅。二子美年少，調道講清渾。譏笑斷冬夜，家庭疏筱穿。曙風起四方，秋月當東懸。賦詩面投擲，悲哉不遇人。此別定沾臆，越布先裁巾。